Claus Jørgensen (SF), 2024-05-30:
Tak for det.
Jeg er blevet plastiksugerørsordfører for SF, fordi Marianne Bigum ikke kan være her.
Tak til forslagsstillerne for at fremsætte et forslag, som giver anledning til at tale om plastikforurening, og hvad vi gør ved det.
Vatpinde, engangsbestik, tallerkener, rørepinde, balloner, takeawaybeholdere, engangskopper, plastikflasker, cigaretskod, plastikposer, slikposer, vådservietter og sugerør: Hvad har alle disse ting tilfælles?
De har det tilfælles, at de er blandt de produkter, der oftest ligger og flyder på Europas strande rundtomkring.
Dansk Folkeparti har tidligere i salen sagt, at plastaffald kun er et problem i Asien, men det er altså langtfra rigtigt.
Forbud mod plastsugerør er en del af en større EU-strategi for at nedbringe de store mængder af engangsplast og for at stoppe en brug og smid væk-kultur.
50 pct. af EU's havaffald består af engangsplastprodukter sammen med fiskeredskaber, som udgør 27 pct., og det medfører alvorlige skader på de marine økosystemer og medfører tab på estimeret 330 mio. kr. på den europæiske turisme og for europæiske kystsamfund og 300 mio. kr. for Europas fiskesektor.
Dansk Folkeparti bruger som argumentation i forslaget, at der ikke findes egnede alternativer til plastiksugerør – det har der vist været en god debat om allerede – men det gør der altså.
Der er jo den mulighed, at man slet ikke vælger at bruge sugerør.
Man kan måske trykke væsken over i en kop.
Der er endda producenter, som er i gang med at redesigne deres drikkevandsemballage, så det kan drikkes gennem et hul i kartonen uden sugerør, også af børn.
Og ministeren har jo fortalt, at det her med syreskader faktisk ikke er noget, som man er bekymret for hos læger eller tandlæger
Hvis man virkelig har brug for et sugerør, har forbuddet mod engangssugerør i plast også betydet, at der i højere grad er kommet endnu flere genbrugssugerør på markedet.
Der findes nemlig både alternativer af papir eller glas og endda også af pasta- og rismel.
Når der i lovgivningen er givet mulighed for at lave undtagelser i tilfælde, hvor der ikke er egnede alternativer, er det nok nærmest for at tage højde for de engangsprodukter af plast, som vi vitterlig ikke kan undvære, såsom plastsprøjter eller blodposer i sundhedssektoren.
Vi skal have gjort noget ved alt det plastaffald, som ligger i vores natur, og som flyder i og rundtomkring vores skraldespande.
Vi skal have gjort noget ved alt det plastaffald, som ikke kan genanvendes eller ikke bliver genanvendt, og alt det plastaffald, som ofte ender på lossepladser uden for EU.
Vi kan være stolte af, at ret mange faktisk gør noget allerede, f.eks. her i Danmark, hvor ReSource Denmark forleden dag åbnede det første store fuldskalaplastsorteringsanlæg til husholdningsplast i Esbjerg.
Det er et imponerende anlæg, som vi tidligere har været nødt til at kigge til udlandet for at se.
Det er bestemt et besøg værd, så det kunne ordføreren jo måske tage over at besøge.
Skal vi lykkes med den her omstilling til en cirkulær plastøkonomi og levere på verdensmål 12 om bæredygtigt forbrug og produktion, som vi i Danmark jo har en stor udfordring med, i og med at vi ville bruge rigtig mange jordkloder, hvis alle levede ligesom os, kommer det til at kræve en stor indsats af industri, erhvervsliv, affaldssektor og ikke mindst os borgere.
Der skal laves store investeringer i nye teknologier og systemer.
Det er en kæmpe opgave og en indsats, som ikke er nem, men som kan lykkes, hvis vi i fællesskab arbejder for at nå vores mål.
Der er også nødt til at blive lavet nye typer af emballage.
Der skal laves nye forretningsmodeller, der skal skabes nye vaner hos os almindelige mennesker, og der skal skabes bevidsthed om, hvordan vi kan bruge jordens ressourcer klogt.
At skulle lære at drikke uden sugerør eller bruge genbrugssugerør kan komme til at kræve en vaneændring, men det klarer vi nok.
Man kan vist godt konkludere, at det ikke er essentielt for os at have plastiksugerør.
SF kan ikke støtte forslaget.
Tværtimod bakker vi varmt op om den europæiske indsats for at nedbringe mængden af plastaffald og al den engangsplast, vi sagtens kan klare os uden.
Og så vil jeg bare lige tilføje her til sidst, for det her med PFAS i sugerør af pap er blevet nævnt, at det faktisk er forbudt i Danmark, fordi vi har et forbud mod PFAS i fødevareemballage af papir og pap.
Det er noget, som EU har efterfulgt og faktisk også har implementeret, så jeg tror ikke, det kommer til at være en udfordring i fremtiden.
Tak for ordet.